# Mibienn Euret

Oberennoù damheñvel pe handelvoù all zo ivez, gwelout Mibien Eured.
| ◄ Fanchig Morvan | Mibienn Euret | Ar Prinsaüs ► |
— Ma breur Markig, eomp hon daou D’ano nozwez vraz da Goadurjaou.
 — Ma breur Robart, chommomp er gêr, Rag ur gwall nozwez a ziger.
 — Na chomfomp, ha na dalefomp, P’hon eûs konje, mont a refomp.
 Ha pa oant prest da bartia, ’Komans ar c’hleier da vralla ;
 Komans ar c’hleier da vralla, Tan ha kurun ann horrupla.
En Koadurjaou p’int arruet, Ann nor serret ho d-eûs kavet ;
 Ann nor serret ho d-eûs kavet, Holl dud ann ti et da gousket.
 Markig Euret a lavare En toull ann nor, hag en noz-se :
 — Ma c’homper, digorret-c’hui d’in, Ewit am bô tan da fumi.
 — Ann nor d’ac’h na digorrin ket, Klewet em eus hoc’h gwall-baotred.
 N’oa ket he c’hir peurlavaret, Ann nor en ti ho d-eûs tolet ;
 Ann nor en ti ho d-eûs tolet, Ann Triquier koz ho d-eûs lac’het.
 Merc’h ann Triquier a lavare Diwar hec’h ilinn, ’n he gwele :
— Ha pa goustfe d’in pemp mill skoed, Me ’lakaï’ krouga Robart Euret !
 Me ’lakaï’ krouga Robart Euret, He vreur Markig na lâran ket ;
 He vreur Markig na lâran ket, Hennes a renkan da gavet.
 War-ho-c’hil en ti int bet êt, Holl dud ann ti ho d-eûs lac’het ;
 Holl dud ann ti ho d-eûs lac’het, Ann tan war-n-hê ho d-eûs laket !
Tric’houec’h archer a zo kaset D’ vont da gomer mibienn Euret.
 Ann tric’houec’h archer ’c’houlenne, Er gêr vihan, war ar pave :
 — Paotred iaouank, d’imp-ni lâret C’hui ’c’h eus gwelet mibienn Euret ?
 — Mar eo paotred Euret ’glasket, Distroët aman, ho gwelfet ;
 Distroët aman ho gwelfet. Me gret eo out-hô e komzet.
 Ter heur hag hanter hec’h int bet ’C’hoari ar c’hleve, ar fleuret ;
 ’Benn ma oa peder heur sonet, Seitek an-hê a oa lac’het ;
 Seitek an-hê a oa lac’het, Nemet unan na eus chommet.
 Markig Euret a lavare D’ann hini ’oa chommet, neuze :
 — Me a lez ganid da vuhe, D’ vont da glask sikour adarre.
Un archer seitek vloaz ’lâre D’ann archer paour, pa hen gwele :
— Ma breur archer, d’in-me lâret, Pelec’h hoc’h bet, pelec’h ma ’z êt ?
 — Tric’houec’h archer a oamp kaset D’ vont da gomer mibienn Euret ;
 D’ vont da gomer mibienn Euret, Seitek ac’hanomp ’zo lac’het ;
 Seitek ac’hanomp ’zo lac’het, Nemet on-me na eus chommet ;
 Ho d-eûs lest ganen ma buhe, D’ vont da glask sikour adarre.
 Ann archer seitek vloaz ’lâre D’he vreur archer eno, neuze :
 — Me hec’h a ma hunan iwe, Da c’hoûd ha me ho aerefe.
Ann archer seitek vloaz ’c’houlenne, Er gêr vihan pa arrue :
 — Paotred iaouank, d’in-me lâret, C’hui ’c’h eûs gwelet paotred Euret ?
 — Mar eo mibienn Euret ’glasket, Distroët aman, ho gwelfet ;
 Distroët aman, ho gwelfet, Me ’gred eo out-hê e komzet.
 Diou heur hag hanter ez int bet O c’hoari ’r c’hleve, ar fleuret,
 Ha ’benn ma oa ter heur sonet, Robart Euret ’oa aereet.
 Ann archer seitek vloaz ’lâre Da Robart Euret, en de-se :
 — Biskoas ma far n’am eûs kavet, Biskoas gant mamm n’eo bet ganet ;
 Biskoas gant mamm n’eo bet ganet, Nemet da vreur Markig Euret.
 N’oa ket he c’hir peurlavaret, Markig Euret ’zo arruet.
Tric’houec’h troatad a uc’helder, A lamp Markig Euret en êr ;
 A lamp Markig Euret en êr, ’Nn archer seitek vloaz ’n he gever.
 Ter heur hag hanter ez int bet O c’hoari ’r c’hleve, ar fleuret ;
 Bars ma oa peder heur sonet, He halan d’ann archer ’zo manket.
 Markig Euret a lavare D’he vreur Robart, eno, neuze :
 — Aze, ma breur, e oas tiet, Penamet ’r paotr-mad Markik Euret !
 Eomp brema d’hon gwele da gousket, Pa eo ar gombad achuet.
Kanet gant Garandel (kompagnon dall) Plouaret — 1845.